Mancini ga Balotelli marsjordre fra treningsfeltet
Hva som var bakgrunnen for at Balotelli måtte forlate resten av troppen, er ikke avslørt, men bilder i flere britiske aviser viser en tydelig provosert Mancini. The Telegraph mener å vite at det rett og slett var en for dårlig innsats av 21-åringen som frustrerte manageren.Etter at manageren var ferdig med utblåsningen, måtte trener Attilio Lombardo sende Balotelli av treningsfeltet, med beskjed om å gå og trene et annet sted. 21-åringen tuslet av gressmatta, og kan dermed føye nok en disputt med Mancini til den allerede ganske så lange lista.Balotelli ankom onsdagens trening så å si direkte fra en tur til Milano. Den hadde han fått innvilget av klubben, men også i løpet av de dagene han tilbrakte der sørget han for å gi avisene noe å skrive om. Da Inters nye manager, Andrea Stramaccioni, skulle presenteres på en pressekonferanse tirsdag, dukket det plutselig opp en uventet gjest. Helt ut av det blå vandret Balotelli inn i rommet, og tok en skikkelig hilserunde blant de som satt oppe på podiet, deriblant Stramaccioni.Tidligere denne måneden klarte Balotelli å pådra seg en bot på ikke mindre enn 2,2 millioner kroner etter en tur på byen. Italieneren besøkte en strippeklubb midt på natten, bare 36 timer før City skulle møte Bolton.Også før jul skal Balotelli hatt en omdiskutert bytur, men det var likevel en annen historie som stjal mesteparten av fokuset i første del av sesongen.Bare dager etter at manager Mancini hadde hevdet overfor mediene at han mente å kunne spore en bedring i 21-åringens oppførsel, slo han til igjen. Med gigantoppgjøret mot erkerival Manchester United like om hjørnet, gjorde Balotelli alt annet enn å ligge hjemme med beina høyt og slappe av. Sammen med noen kamerater sendte han avgårde fyrverkeri ut gjennom et åpent baderomsvindu. Et håndkle ble antent, og plutselig var det full fyr på badet. Balotelli måtte rømme huset mens brannvesenet forsøkte å kvele flammene. Balotelli spilte den påfølgende kampen mot United, scoret kampens første mål og viste fram T-skjorten han hadde under drakten: «why always me» (hvorfor alltid meg).
Mario Balotelli (21) tuslet av gressmatta etter at Roberto Mancini (47) hadde gitt ham en skikkelig skrape onsdag.